En motor i et teknikrum blev overophedet, og det var årsag til, at taget på Tican-slagteriet i eftermiddag ved 15-tiden brød i brand. - Personalet lugtede røg i produktionen og fik trykket på brandalarmen. Det betød, at personalet blev evakueret fra produktionen, mens vores folk fik slukket branden i taget. Det lykkedes heldigvis i løbet af en times tid, hvorefter medarbejderne kunne begynde at tømme slagtekæden for dyr, fortæller indsatsleder Rasmus Tollak. De dyr, der allerede var aflivet og i gang med at blive slagtet, skal nu fjernes og destrueres. - Vi var hurtigt fremme på stedet og fik hurtigt ilden under kontrol. Men vi indsætter for en sikkerheds skyld en brandvagt i nat. Men vi må sige, at vi slap billigt, fortæller Rasmus Tollak.

Referat:
En overophedet motor fik tag i brand på Tican-slagteriet i Thisted. Personalet blev evakueret, mens branden blev slukket.